Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Somijas robežsardze informē, ka sākusi būvēt 200 kilometrus garu žogu uz robežas ar Krieviju. Jau sākta meža izciršana un sagatavošanās darbi, lai šomēnes varētu sākt ceļu izbūvi un žoga uzstādīšanu. Pilotprojektu - žogu trīs kilometru garumā pie Imatras - plānots pabeigt līdz jūnija beigām. Nākamos 70 žoga kilometrus plānots uzbūvēt līdz 2025.gadam. Kopumā Somija plāno uzbūvēt žogu uz robežas ar Krieviju 200 kilometru garumā, atvēlot tam aptuveni 380 miljonus eiro.
===============================================
===============================================
Saeima šodien konceptuāli atbalstīja grozījumus likumā, kas paredz iespēju piemērot administratīvo sodu tiem nekustamā īpašuma darījumu starpniekiem, kuri sniedz starpniecības pakalpojumus bez reģistrācijas. Ekonomikas ministrija argumentē, ka tas vajadzīgs, lai regulētu nekustamā īpašuma darījumu starpnieku darbības tiesiskos pamatus un nodrošinātu šo personu profesionālās darbības uzraudzību, novērstu noziedzīgi iegūtu līdzekļu legalizāciju un terorisma un proliferācijas finansēšanu un sekmētu stabilu, drošu un uzticamu starpniecības pakalpojumu sniegšanu. Paredzēts, ka likumprojekts stāsies spēkā vispārējā kārtībā. Pārejas noteikumi stāsies spēkā 2024.gada 1.jūlijā. ===============================================
Par Preiļu muižas kompleksa un parka vadītāju izraudzīta pilsētas vēstures un lietišķās mākslas muzeja speciāliste Ilona Vilcāne. Līdz šim viņa bijusi Preiļu vēstures un lietišķās mākslas muzeja speciāliste vēstures jautājumos, kur viņas pienākumi bijuši tieši saistīti ar kultūras mantojuma aizsardzības jomu. Šajā laikā Vilcāne padziļināti pievērsusies arī Preiļu muižas un pils vēstures izpētei, sekojusi līdzi kompleksa un pils attīstībai.
=============================================
Augšdaugavas novada kultūras centrā "Vārpa" šodien notika Zemkopības ministrijas un Latvijas Lauku konsultāciju un izglītības centra seminārs par Latvijas Kopējās lauksaimniecības politikas stratēģisko plānu 2023.-2027.gadā. Semināru ciklā tiek organizēti kopumā 23 reģionālie pasākumi. Pasākumu mērķis ir veicināt lauksaimnieku un lauku uzņēmēju izpratni par jaunajiem atbalsta maksājumiem un to saņemšanas nosacījumiem. Nākamais seminārs notiks 3.martā Krāslavas kultūras namā, vēl martā semināri notiks Rēzeknes, Preiļu, Jēkabpils, Madonas un Balvu novados.
==============================================
Rēzeknē Valsts policija pie agrāk sodītiem vīriešiem atradusi narkotikas. 24.februārī aizturēts meklēšanā esošs vīrietis, kurš no pagājušā gada oktobra izvairījās no tiesas sprieduma. Aizturēšanas brīdī pie personas atrasti 0,5 grami narkotisko vielu, kas visdrīzāk ir amfetamīns, kā arī desmit psihotropo vielu saturošas tabletes. Pēc policijas rīcībā esošās informācijas, vīrietis ir organizētas noziedzīgas grupas pārstāvis. Arī 25.februārī Rēzeknes novadā policija aizturēja vīrieti, kurš iepriekš ir vairākkārt sodīts gan par cita rakstura noziedzīgiem nodarījumiem, gan par narkotisko vielu nelikumīgu apriti. Kratīšanas brīdī pie personas atrasti aptuveni 250 grami augu izcelsmes vielas, kas visdrīzāk ir marihuāna.
==============================================
Daugavpils reliģiskās kopienas arī šogad, tāpat kā līdz šim, var pieteikties pašvaldības atbalstam pētniecības, konservācijas, restaurācijas un citiem ar sakrālo vērtību saglabāšanu saistītiem darbiem. Līdzfinansējuma apmērs ir līdz 75% no kopējās summas, bet ne vairāk kā 5000 eiro. Baznīcu draudzes aktīvi izmanto iespēju saņemt pašvaldības atbalstu, kas ļauj ne tikai uzlabot dievnamu izskatu, bet arī veikt remontdarbus, atjaunot un uzstādīt iekšējos elementus. Pieteikumus dalībai sakrālā mantojuma saglabāšanas programmā var iesniegt līdz 1. aprīlim Daugavpils pašvaldības informācijas birojā (Kr. Valdemāra ielā 1). Jautājumu gadījumā griezties Pilsētplānošanas un būvniecības nodaļā: 654 57 161. Jāņem vērā, ka pašvaldības līdzekļu saņēmējiem ir jāsniedz atskaites par izlietoto finansējumu. Sakrālā mantojuma saglabāšanas programma Daugavpilī darbojas jau sesto gadu. Šajā laikā atbalstīti 33 projekti.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.